Aladdin (vuoden 1992 elokuva)

Aladdin on vuonna 1992 valmistunut Disneyn elokuva, joka kertoo Agrabassa, Arabiassa asuvasta nuoresta miehestä, Aladdinista. Aladdinin juoni perustuu Tuhannen ja yhden yön tarinaan Aladdinista ja taikalampusta. Elokuva voitti kaksi Oscar-palkintoa ja Golden Globea parhaasta musiikista ja -laulusta vuonna 1993. Disney valitsi 1990-luvulla suomenkielisen dubbauksen maailman parhaaksi Aladdin-dubbaukseksi, ja suomenkielisen Hengen ääninäyttelijä Vesa-Matti Loiri sai erityismaininnan "ainutlaatuisen omaperäisestä" roolisuorituksestaan.

Tarina
Agraban sulttaanin suurvisiiri Jafar (Jarkko Rantanen) yrittää saada haltuunsa Ihmeiden onkalosta maagisen öljylampun, jonka sisällä asuu henki. Kun Jafarin apulaisena toimiva pikkurikollinen epäonnistuu yrityksessään astua luolan sisään, Jafar ja hänen papukaijansa Jago (Seppo Pääkkönen) saavat tietää, että Ihmeiden onkaloon voi astua ainoastaan ”hiomaton timantti”.

Sulttaanin tytär Jasmine (Ulla Hakola) on kyllästynyt elämäänsä palatsissa ja pakenee Agraban markkinoille. Siellä hän tapaa katurotta Aladdinin (Sami Aarva) ja tämän apinan, Abun. Kaksikko huomaa, että heillä on paljon yhteistä. Kun Aladdin pidätetään prinsessan sieppauksesta, Jasmine määrää vartijat vapauttamaan hänet mutta tuloksetta. Myöhemmin Jafar valehtelee Jasminelle väittäen, että Aladdin on ehditty teloittaa.

Vanhaksi mieheksi naamioitunut Jafar vapauttaa Aladdinin ja Abun vankilasta ja johdattaa heidät Ihmeiden onkalolle. Luolan tiikerinmuotoinen pää käskee Aladdinia ja Abua olemaan koskematta mihinkään muuhun kuin lamppuun. Aladdin ja Abu astuvat sisään luolaan ja tapaavat siellä taikamaton, joka opastaa heidät lampun luo. Abu yrittää kuitenkin varastaa erään rubiinin, minkä seurauksena luola alkaa sortua. Taikamatto sieppaa Aladdinin ja Abun kyytiin ja lennättää heidät luolan sisäänkäynnille. Aladdin ojentaa lampun Jafarille, joka yrittää sitten tappaa hänet. Abu kuitenkin puree Jafaria ja varastaa lampun takaisin. Sitten Aladdin, Abu ja taikamatto putoavat takaisin luolaan, joka sulkeutuu lopullisesti.

Sortuneessa luolassa Aladdin hieroo lamppua ja päästää vapaaksi lampussa asuvan Hengen (Vesa-Matti Loiri). Henki paljastaa, että Aladdin saa toivoa häneltä kolme toivomusta (tosin Aladdin ei voi toivoa kenenkään kuolemaa, rakkautta tai kuolleista herättämistä). Aladdin huiputtaa Hengen vapauttamaan heidät luolasta käyttämättä siihen ainuttakaan toivomustaan. Kun Aladdin kysyy Hengeltä, mitä tämä itse tahtoisi toivoa, tämä myöntää toivovansa vapautta, sillä kaikkien lampun henkien tapaan Henki on lamppunsa vanki. Aladdin lupaa käyttää viimeisen toiveensa Hengen vapauttamiseen. Kerrottuaan Hengelle Jasminesta Aladdin päättää käyttää ensimmäisen toiveensa tullakseen prinssiksi ja voidakseen kosia Jasminea.

Aladdin palaa Agrabaan juuri, kun Jafar yrittää huiputtaa sulttaanin (Veikko Honkanen) järjestämään Jasminen naimaan hänet. Kun Aladdin marssii sulttaanin palatsiin ”prinssi Alina”, Jasmine kuitenkin torjuu hänet. Henki ehdottaa Aladdinille, että tämä paljastaisi Jasminelle todellisen henkilöllisyytensä, mutta Aladdin kieltäytyy ja jatkaa sulavakäytöksisen prinssin teeskentelemistä. Eräänä yönä Aladdin vie Jasminen taikamatolla kierrokselle ulkomaailmaan. Matkalla Jasmine kuitenkin tunnistaa Alin Aladdiniksi ja vaatii saada tietää totuuden. Sen sijaan Aladdin kehittelee tarinan, jonka mukaan hän pukeutuu toisinaan rahvaaksi paetakseen kuninkaallista elämää. Pari suutelee toisiaan Aladdinin palauttaessa Jasminen takaisin kotiin.

Myöhemmin Jafarin kätyrit sieppaavat Aladdinin ja heittävät tämän mereen, mutta Henki pelastaa Aladdinin käyttäen tämän toisen toivomuksen. Aladdin palaa palatsiin ja paljastaa Jafarin suunnitelmat. Jafar kuitenkin pakenee nähtyään taikalampun Aladdinin vyössä ja käsitettyään, kuka Aladdin todella on. Aladdin ei enää uskalla kertoa Jasminelle totuutta lainkaan, ja hänen murehtiessaan Iago varastaa taikalampun ja vie sen Jafarille. Näin ollen Jafarista tulee Hengen uusi isäntä. Jafar käyttää kaksi ensimmäistä toivomustaan tullakseen sulttaaniksi ja sitten maailman mahtavimmaksi noidaksi. Uusilla voimillaan Jafar pakottaa Jasminen ja tämän isän kumartamaan edessään. Sitten hän paljastaa Aladdinin katurotaksi ja karkottaa Aladdinin ja Abun lumiseen erämaahan.

Aladdin käyttää taikamattoa päästäkseen takaisin Agrabaan. Sillä välin Jafar on vanginnut sekä Jasminen että sulttaanin ja tehnyt heistä orjiaan. Jasmine viettelee Jafarin hämätäkseen tätä sillä välin, kun Aladdin yrittää hankkia lampun takaisin. Jafar kuitenkin huomaa Aladdinin ja ryhtyy taistelemaan tämän kanssa. Jafar sulkee Jasminen suureen tiimalasiin ja muuttaa itsensä valtavaksi kobraksi. Sitten hän sieppaa Aladdinin kiemuroihinsa ja kerskuu olevansa ”maailman mahtavin olento”. Aladdin huutaa hänelle, että Henki on häntä paljon voimakkaampi. Jafar käsittää sen olevan totta, joten hän käyttää viimeisen toivomuksensa tullakseen hengeksi. Hän saa kuitenkin huomata liian myöhään, että kaikki lampun henget ovat lamppunsa vankeja. Jafarin musta lamppu imee vastasyntyneen hengen ja siinä samalla myös Iagon sisäänsä. Henki näpäyttää lampun Ihmeiden onkaloon.

Aladdin tajuaa, ettei voi enää teeskennellä olevansa jotain muuta kuin on, ja päättää lunastaa Hengelle tekemänsä lupauksen toivomalla tälle vapautta. Nähdessään, miten paljon Jasmine Aladdinia oikein rakastaa, sulttaani muuttaa maan lakeja, niin että tästä lähtien prinsessa voi naida sen, joka prinsessasta on sen arvoinen. Vapautensa saanut Henki lähtee tutkimaan maailmaa sillä välin, kun Aladdin ja Jasmine juhlivat kihlaustaan.

Suomenkielinen toteutus

 * Tuotantotalo Werne Oy


 * Johto: Tauno Satomaa
 * Ohjaaja: Juha Tikka
 * Kuoro: Espoon Candomino-kuoron laulajia Susanna Haavisto & Kaija Kärkinen
 * Ääni ja Miksaus:
 * Dialogi: Jari Ikonen
 * Laulut: Magnus Axberg
 * Loppumiksaus: SES-sound
 * Tuotanto: Ari Parviainen & Jaana Rask
 * Käännös, ohjaus, dialogi ja laulut: Pekka Lehtosaari

Musiikki
Alan Menken, Howard Ashman, Tim Rice


 * "Arabian Nights" / "Arabian yöt" - esitys Bruce Adler / Antti Pääkkönen
 * "Friend Like Me" / "Ei kaveria parempaa" ja "Prince Ali" / "Prinssi Ali" - esitys Robin Williams / Vesa-Matti Loiri
 * "One Jump Ahead" / "Askelta edellä" - esitys Brad Kane / Sami Aarva
 * "A Whole New World" / "Se on kuin yö" - esitys Lea Salonga, Brad Kane / Sami Aarva, Ulla Hakola
 * "Prince Ali Reprise" / "Prinssi Ali Reprise" - esitys Jonathan Freeman / Jarkko Rantanen

Virheitä ja yhteyksiä

 * Kun elokuvan alussa rosvo antaa Jafarille kuoriaisen puolikkaan, Jago nappaa sen ja pudottaa sen Jafarin kädelle, jolloin se on muuttunut toiseksi puolikkaaksi ja Jafar vetää saman puolen, joka rosvolla oli kädessään, esiin pukunsa sisältä.
 * Elokuvassa esiintyy muutamia Disneyn hahmoja.
 * Henki muuttaa eräässä kohtauksessa päänsä Pinokkion pääksi.
 * Henki muuttaa edellä mainitussa kohtauksessa itsensä myös hetkellisesti virneeksi, joka muistuttaa Liisa Ihmemaassa -elokuvan Virnukissan virnettä.
 * Henki vetäisee Sebastian-ravun (Pienestä merenneidosta) ulos reseptikirjasta (samalla kun ensinuotit laulusta Aalloissa siis soivat).
 * Hirviö Kaunottaresta ja hirviöstä voidaan nähdä sulttaanin kokoamassa lelutornissa.
 * Henki pukeutuu Hessu-hattuun ennen kuin lähtee lomalle.
 * Kun Rajah-tiikeri muuttuu takaisin omaksi itsekseen, sen pää muuttuu Mikki Hiiren pääksi pieneksi sekunnin osaksi.
 * Elokuvassa Henki muuttuu kahdeksi eri Disney-hahmoksi. Kaikkien kolmen elokuvan aikana Henki muuttuu 12 kertaa (mukaan ei lasketa toista Jafariksi muuttumista).
 * Elokuvan alkuperäisversiossa Arabian Nights (Arabian Yöt) kappaleen sanat menevät "Where they cut off your ear If they don't like your face It's barbaric, but hey, it's home" (suomeksi: "Korvat pois leikataan Aina muukalaisten Se luo kotoisen tunnelman"). Sanat kuitenkin muutettiin elokuvan uudelleen julkaisua varten muotoon "Where it's flat and immense And the heat is intense It's barbaric, but hey, it's home"  johtuen Amerikan arabiperäisen väestön reaktioista. Suomessa elokuvan DVD-versiossa kappaleen sanat on muutettu muotoon "Horisontti ei näy, hiki kainaloon käy Se luo kotoisan tunnelman".

Katso myös

 * A Whole New World
 * Aladdin (animaatiosarja)

Aiheesta muualla

 * Disney.fi
 * Leffatykki.com

علاء الدين (فيلم 1992) Ələddin (cizgi filmi, 1992) Aladdin (film 1992) Aladdin (filem 1992) Аладин (филм, 1992) Aladdin (pel·lícula) Aladdin (ffilm 1992) Aladdin (Disneyfilm) Aladdin (Film) Aladdin Αλαντίν (ταινία 1992) Aladdin (1992 Disney film) Aladdín Aladdin (film, 1992) Aladdin (scannán 1992) 알라딘 (영화) Aladdín Aladdin אלאדין (סרט) ალადინი (1992 წლის ფილმი) Aladdin (film, 1992) Aladdin (film) アラジン (映画) Aladdin (film) Aladyn (film 1992) Aladdin Aladdin (kuyuchisqa siq'isqa) Аладдин (мультфильм, 1992) Aladdin (1992 movie) Aladdin (film) Aladdin và cây đèn thần (phim) Аладдін (мультфільм, 1992) 阿拉丁 阿拉丁 (电影)